এক যুগ আগে মারুফের যে-প্রদর্শনী হয়েছে তা থেকে এ-প্রদর্শনী একেবারে ব্যতিক্রমী কিছু নয়। প্রবাসী শিল্পী যাঁরা কিছুদিন পরপর এখানে প্রদর্শনী করেন, তাঁদের ছবিতে একধরনের সাযুজ্য আছে। একটি পর্যায়ে এসে তাঁরা স্থিত, খানিকটা ব্যতিক্রম হয়তো থাকে কখনো কখনো। এদিক থেকে যাঁরা দেশেই আছেন, তাঁরা নিয়ত ভাঙছেন, গড়ছেন, পালটাচ্ছেন। সৃজনশীলতার চর্চাটা বেশি। মারুফ খুব পালটেছেন এক যুগে তা বলব না। তবে খানিকটা পালটেছেন। সেটি পরিস্ফুট আবার রঙের বিন্যাস ও ব্যবহারের দিকে। প্রাথমিক রঙের পাশাপাশি হালকা নীলঘেঁষা ফিরোজা বারবার উঁকি দেয়, ক্যানভাসটিকে খানিকটা পেলব করে দেওয়ার জন্যই বোধহয়।